
לכבוד ולתפארת

הרב נעם סמט
שיח לשבת פרשת תצווה
מהו הבגד?

כבר בראשית יחסה של התורה לבגדים, אין היא מתייחסת אליהם באופן פונקציונלי. אדם הראשון בגן עדן אינו לובש בגדים, ואינו מתבייש בכך. הבושה והכיסוי כרוכים זה בזה, ושניהם כרוכים בחטא ובנפילה. הבגד מהדהד את הבגידה הראשונית של האדם בציווי ה' ובייעודו כשומר ועובד הגן. אם כך, הבגד מסמל את הפער הראשוני שבין האדם לבין העולם החיצוני, את הצורך שלו להסתיר חלקים מגופו, ולמעשה – באופן פנימי יותר: להבחין בתוכו בין חלקים שונים בנפשו וברוחו – אלו הראויים לגילוי ולמפגש ואלו הראויים להסתרה ולכיסוי.
יחד עם זה, כבר אצל אדם הראשון הבגד אינו משמש להסתרה בלבד. לאחר שבשלב ראשון האדם עושה לעצמו חגורות עלה תאנה, בא הקב"ה ונענה לבקשת הביגוד של האדם ועושה לאדם ולחווה כתנות עור. הכותונת, בניגוד לעלה התאנה, איננה רק הסתרה של המקומות הצנועים, אלא יש בה ממד של בניית תרבות ומעמד. כבר בשלב הזה, אם כן, נוצר הבגד שאינו רק מצניע, אלא אף מביא לידי ביטוי את מעמדו של הלובש אותו.
בגדי אהרון ובניו תופסים חלק גדול מאוד מן הפרשה. לאחר הציווי להביא שמן זית למנורה, מתארת התורה בהרחבה את בגדי הכהונה, והם מתוארים בפירוט רב: החומרים שמהם עשויים הבגדים, אופן העשייה שלהם והצורה המדויקת – כל אלו מתוארים על פני 43 (!) פסוקים.
גם בהמשך הפרשה, בפרק העוסק בשבעת ימי המילואים ובאופן הקדשתם של הכוהנים למלאכתם תופסים הבגדים מקום משמעותי מאוד – משה מצווה להלביש את אהרון ואת בניו בבגדיהם, וסדר ההלבשה מתואר שוב בפירוט רב (כ"ט, ה'-ט'). בהמשך (כ"ט, ל') – מתוארת ירושת הבגדים והעברתם מאהרון לבניו אחריו. כך גם בפרשת מותו של אהרון (במדבר כ', כ"ה-כ"ח) מצווה משה להעביר את בגדיו של אהרון לאלעזר, ובכך להעביר את הכהונה מאהרון לאלעזר. 

הבגדים מתוארים בפסוקים כממלאים פונקציות שונות, אך הפונקציה המרכזית היא הקידוש – "וְקִדַּשְׁתָּ אֹתָם וְכִהֲנוּ לִי", ולעומת זאת, עבודה בלא בגדים היא עוון שעונשו מוות – "וְהָיוּ עַל אַהֲרֹן וְעַל בָּנָיו בְּבֹאָם אֶל אֹהֶל מוֹעֵד אוֹ בְגִשְׁתָּם אֶל הַמִּזְבֵּחַ לְשָׁרֵת בַּקֹּדֶשׁ וְלֹא יִשְׂאוּ עָו‍ֹן וָמֵתוּ".

מדוע חשובים כל כך בגדי הכהונה? האם אין כאן דגש יתר על החיצוניות?

נראה שיש לשוב ולהתבונן במה שפתחנו בו. בעולם שלאחר החטא, הבגד אינו רק הסתרה והצנעה, אלא יש בו מרכיב משמעותי של גילוי. הבגד אינו רק מכסה את האדם הלובש אותו, אלא גם מגלה אותו – מציג את מעמדו, את אופיו ואת תרבותו. 

למעשה, כל הפגישה שלנו עם העולם שסביבנו מתרחשת רק באמצעות הבגדים, הלבושים. ההתייחסות שלנו לאנשים שסביבנו, לחברה שבתוכה אנחנו חיים, למוסדות התרבות וכו' איננה התייחסות ישירה ועצמית, אלא היא התייחסות מתווכת – על ידי השפה, על ידי הדעות וההנחות המוקדמות שלנו, על ידי התבניות החברתיות שבתוכן אנחנו חיים וכו' וכו'. פנייה ישירה ובלתי אמצעית נראית לא רק כלא יעילה, אלא גם כבלתי אפשרית ממש: אין לנו אפשרות למפגש אמיתי שלא דרך המסכות הללו.
כך מתאר הספרא דצניעותא את השלב הראשון בתיקון העולמות – "רישא דכסופא דכל כסופין לבושי דיקר אתקין ואתחסין" [תרגום: ראש חמדת כל החמודות לבושי כבוד התקין והנחיל]. היכולת ליצור מפגש פנים בפנים תלויה ביכולת ליצור בגדים – בגדי כבוד. ההתייחסות הראויה לבגדים, ללבושים, היא לא זו שמנסה לשלול אותם ולחזור לנודיסטיות פורצת גבולות, אלא זו המעלה את הבושה ואת הכיסוי למקום גבוה. פריצת הלבוש שבערום איננה אלא חזרה לילדותיות סגורה בתוך עצמה, שאיננה יוצרת קשר ממשי עם סביבתה. הלבושים המכובדים הם אלו המאפשרים מודעות לפער שבין האדם לבין חברו, ומצד שני מהווים תיווך נכון וראוי, המשקף באופן ראוי את דמותו של האדם ואף מאיר עליה באור חוזר המכבד אותה.
אם כך, ההקפדה על בגדי הכהונה היא למעשה תיקון הבגידה, העלאה של הכיסוי מן המקום הנמוך של הבושה והחטא אל המקום הגבוה של הזיווג והמפגש.

